《游同安寺》
宋代·李彭

雨歇涨江急，野兴聊胥疏。漾舟拂林表，击汰惊飞凫。

云端僧坐夏，遂造林公庐。猊坐演妙理，法筵沧海珠。

舌本落雄辩，奔放悬江湖。巽公庭宇净，炉烟堂晏如。

略无客造请，杳黑耽毗卢。吾家大长者，惠光充太虚。

著论役天女，宝笈负于菟。开图拜遗像，悲叹随卷舒。

归来掩关卧，念冷无赢馀。譬如能櫜鞬，境界自于于。

作者简介：李彭，约公元一o九四年前后在世，字商老，南康军建昌（今江西永修县）人，江西诗派诗人。生卒年均不详，约宋哲宗绍圣初前后在世。博览群书，诗文富赡，为江西派大家。曾与苏轼、张耒等唱和。甚精释典，被称为“佛门诗史”。生平事迹不可考。